SK Úradný vestník Európskej únie L 192/39

NARIADENIE KOMISIE (EÚ) č. 668/2013

z 12. júla 2013,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí 2,4-DB, dimetomorfu, indoxakarbu a pyraklostrobínu v určitých produktoch alebo na ich povrchu

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí pre 2,4-DB, indoxakarb a pyraklostrobín sa stanovujú v prílohe II a v časti B prílohy III k nariadeniu (ES) č. 396/2005. Maximálne hladiny rezíduí (ďalej len „MRL“, maximum residue levels) pre dimetomorf sa stanovujú v časti A prílohy III k nariadeniu (ES) č. 396/2005.

(2) Mali by sa urobiť určité technické úpravy, predovšetkým názov účinnej látky „2,4 DB“ by sa mal nahradiť slovom „2,4-DB“. Príloha II a časť B prílohy III k nariadeniu (ES) č. 396/2005 by sa preto mali zodpovedajúcim spôsobom zmeniť.

(3) Pokiaľ ide o 2,4-DB, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Navrhol zmeniť definíciu rezídua. Dospel k záveru, že pokiaľ ide o maximálne hladiny rezíduí pre zrno jačmeňa, ovsa, raže a pšenice, pre mäso, tuk, pečeň a obličky ošípaných, hovädzieho dobytka, oviec a kôz, ako aj pre kravské, ovčie a kozie mlieko, neboli niektoré informácie k dispozícii a bolo potrebné ďalšie posudzovanie manažérmi rizík. Keďže neexistuje žiadne riziko pre spotrebiteľov, MRL pre tieto produkty by sa mali stanoviť v prílohe II k nariadeniu (ES) č. 396/2005 na súčasnej úrovni alebo úrovni, ktorú určil úrad. Uvedené MRL sa vzhľadom na dostupné informácie preskúmajú do dvoch rokov od uverejnenia tohto nariadenia.

(4) Pokiaľ ide o dimetomorf, úrad predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (3). Navrhol zmeniť definíciu rezídua. Odporučil znížiť MRL pre ananásy, zemiaky, cibuľu jarnú, uhorky šalátové, uhorky nakladačky, cukety, melóny, kaleráb, endíviu, čakanku, fazuľu (čerstvú, bez strukov), makové semená a semená repky, pre mäso, tuk, pečeň a obličky ošípaných, hovädzieho dobytka, oviec a kôz, ako aj pre hydinové mäso, hydinový tuk, hydinovú pečeň, kravské mlieko, ovčie mlieko, kozie mlieko a vtáčie vajcia. Pre ostatné produkty odporučil zvýšenie alebo zachovanie súčasných MRL. Dospel k záveru, že pokiaľ ide o MRL pre černice, maliny a špenát, neboli niektoré informácie k dispozícii a bolo potrebné ďalšie posudzovanie manažérmi rizík. Keďže neexistuje žiadne riziko pre spotrebiteľov, MRL pre tieto produkty by sa mali stanoviť v prílohe II k nariadeniu (ES) č. 396/2005 na súčasnej úrovni alebo úrovni, ktorú určil úrad. Uvedené MRL sa vzhľadom na dostupné informácie preskúmajú do dvoch rokov od uverejnenia tohto nariadenia. Keďže neexistuje žiadne riziko pre spotrebiteľov a na základe dodatočných informácií o osvedčených poľnohospodárskych postupoch, ktoré poskytlo Nemecko, by pre cibuľovú zeleninu – ostatné mali byť MRL stanovené na inej úrovni, než ktorú určil úrad. Pokiaľ ide o cesnak, cibuľu, šalotku, brokolicu, hlávkovú kapustu, listovú hlúbovú zeleninu, šalát, endíviu, špenát, mangold a zeler, po predložení stanoviska uvedeného v prvej vete úrad predložil ďalšie stanoviská k MRL (4) (5). Je vhodné, aby sa tieto stanoviská brali do úvahy.

(5) Pokiaľ ide o indoxakarb, úrad predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (6). Navrhol zmeniť definíciu rezídua. Odporučil znížiť MRL pre čučoriedky, ríbezle, egreše, šípky, moruše, azarole, plody bazy čiernej, ružičkový kel, hlávkovú kapustu, endíviu, arašidy, semená repky a kukuričné zrno. Pre ostatné produkty odporučil zvýšenie alebo zachovanie súčasných MRL. Dospel k záveru, že pokiaľ ide o MRL pre jablká, brokolicu, karfiol, valeriánku poľnú, rukolu (eruku, roketu), listy a výhonky hlúbovej zeleniny, hydinové mäso, hydinový tuk, hydinovú pečeň a vtáčie vajcia, neboli niektoré informácie k dispozícii a bolo potrebné ďalšie posudzovanie manažérmi rizík. Keďže neexistuje žiadne riziko pre spotrebiteľov, MRL pre tieto výrobky by sa mali stanoviť v prílohe II k nariadeniu (ES) č. 396/2005 na súčasnej úrovni alebo úrovni, ktorú určil úrad. Uvedené MRL sa vzhľadom na dostupné informácie preskúmajú do dvoch rokov od uverejnenia tohto nariadenia. Pokiaľ ide o jahody, maliny, čínsku kapustu, valeriánku poľnú, fazuľu (čerstvú, so strukmi), artičoky bodliakové (kardy), fenikel a rebarboru, po predložení stanoviska uvedeného v prvej vete úrad predložil ďalšie stanovisko k MRL (7). Je vhodné, aby sa tieto stanoviská brali do úvahy.

(6) Pokiaľ ide o pyraklostrobín, úrad predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (8). Odporučil znížiť MRL pre endíviu a lupinu (suchú). Pre ostatné produkty odporučil zvýšenie alebo zachovanie súčasných MRL. Dospel k záveru, že pokiaľ ide o MRL pre stolové hrozno, zeler, bavlníkové semeno a kávové zrná, neboli niektoré informácie k dispozícii a bolo potrebné ďalšie posudzovanie manažérmi rizík. Keďže neexistuje žiadne riziko pre spotrebiteľov, MRL pre tieto produkty by sa mali stanoviť v prílohe II k nariadeniu (ES) č. 396/2005 na súčasnej úrovni alebo úrovni, ktorú určil úrad. Uvedené MRL sa vzhľadom na dostupné informácie preskúmajú do dvoch rokov od uverejnenia tohto nariadenia. Pokiaľ ide o pomaranče, listovú hlúbovú zeleninu, ľanové semená, arašidy, mak siaty, sezamové semená, semená repky, horčicové semená, semenách bavlny, požlt farbiarsky, borák lekársky, ľaničník siaty a ricín obyčajný, po predložení stanoviska uvedeného v prvej vete úrad predložil ďalšie stanoviská k MRL (9) (10). Je vhodné, aby sa tieto stanoviská brali do úvahy. Pokiaľ ide o čerešne, broskyne, slivky, jahody, černice, maliny, čučoriedky, papáju, cibuľu, tekvicovité s jedlou šupou, jačmeň, ovos, raž, cirok a pšenicu, potom ako úrad predložil stanovisko uvedené v prvej vete, Komisia Codex Alimentarius (CAC) (11) prijala kódexové MRL (CXLs) pre pyraklostrobín. Je vhodné, aby sa tieto CXL brali do úvahy s výnimkou tých hodnôt CXL, ktoré nie sú pre európsku skupinu spotrebiteľov bezpečné a v súvislosti s ktorými predložila Únia Komisii Codex Alimentarius výhrady (12).

(7) Na základe odôvodnených stanovísk úradu a vzhľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 14 ods. 2 nariadenia (ES) č. 396/2005.

(8) Prostredníctvom Svetovej obchodnej organizácie prebehla porada o nových MRL s obchodnými partnermi Únie, ktorých pripomienky boli zohľadnené.

(9) Pred tým, než upravené MRL nadobudnú platnosť, by mala byť poskytnutá primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z úprav MRL.

(10) Príloha II k nariadeniu (ES) č. 396/2005 a časti A a B prílohy III k uvedenému nariadeniu by sa preto mali zodpovedajúcim spôsobom zmeniť.

(11) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné obdobie pre produkty, ktoré boli vyrobené v súlade s právnymi predpismi pred úpravou MRL a v prípade ktorých je na základe informácií potvrdené zachovanie vysokej úrovne ochrany spotrebiteľa.

(12) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 v znení platnom pred zmenou týmto nariadením sa naďalej uplatňuje na produkty, ktoré boli v súlade s právnymi predpismi vyrobené pred 2. februárom 2014:

1. pokiaľ ide o účinné látky 2,4-DB a dimetomorf vo všetkých produktoch a na ich povrchu;

2. pokiaľ ide o účinnú látku indoxakarb vo všetkých produktoch a na ich povrchu okrem hlávkovej kapusty a endívie (širokolistej);

3. pokiaľ ide o účinnú látku a pyraklostrobín vo všetkých produktoch a na ich povrchu okrem endívie (širokolistej).

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Bude sa uplatňovať od 2. februára 2014.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 12. júla 2013 Za Komisiu predseda José Manuel BARROSO

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Review of the existing maximum residue levels (MRLs) for 2,4-DB according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) pre 2,4-DB podľa článku 12 nariadenia (ES) č. 396/2005]. Vestník EFSA (EFSA Journal) (2011) 9(10):2420 [35 s].

(3) Európsky úrad pre bezpečnosť potravín; Review of the existing maximum residue levels (MRLs) for dimethomorph according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) pre dimetomorf podľa článku 12 nariadenia (ES) č. 396/2005]. Vestník EFSA (EFSA Journal) (2011) 9(8):2348 [64 s].

(4) Európsky úrad pre bezpečnosť potravín; Modification of the existing MRLs for dimethomorph in spinach and beet leaves (chard) (Úprava existujúcich MRL pre dimetomorf v špenáte a mangolde). Vestník EFSA (EFSA Journal) (2011) 9(11):2437 [24 s].

(5) Európsky úrad pre bezpečnosť potravín; Modification of the existing MRLs for dimethomorph in several vegetable crops (Úprava existujúcich MRL pre dimetomorf v niektorých zeleninových plodinách). Vestník EFSA (EFSA Journal) (2012) 10(7):2845 [35 s].

(6) Európsky úrad pre bezpečnosť potravín; Review of the existing maximum residue levels (MRLs) for indoxacarb according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) pre indoxakarb podľa článku 12 nariadenia (ES) č. 396/2005]. Vestník EFSA (EFSA Journal) (2011) 9(8):2343. [83 s], uverejnené 3. septembra 2012.

(7) Európsky úrad pre bezpečnosť potravín; Modification of the existing MRLs for indoxacarb in various crops (Úprava existujúcich MRL pre indoxakarb v rôznych plodinách). Vestník EFSA (EFSA Journal) (2012) 10(7):2833 [33 s], uverejnené 5. septembra 2012.

(8) Európsky úrad pre bezpečnosť potravín; Review of the existing maximum residue levels (MRLs) for pyraclostrobin according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) pre pyraklostrobín podľa článku 12 nariadenia (ES) č. 396/2005]. Vestník EFSA (EFSA Journal) (2011) 9(8):2344 [92 s].

(9) Európsky úrad pre bezpečnosť potravín; Modification of the existing MRLs for pyraclostrobin in various crops (Úprava existujúcich MRL pre pyraklostrobín v rôznych plodinách). Vestník EFSA (EFSA Journal) (2011) 9(3):2120 [41 s].

(10) Európsky úrad pre bezpečnosť potravín; Modification of the existing MRLs for pyraclostrobin in leafy brassica and various cereals (Úprava existujúcich MRL pre pyraklostrobín v listovej hlúbovej zelenine a rôznych obilninách). Vestník EFSA (EFSA Journal) (2012) 10(3): 2606 [36 s].

(11) Správy Kódexového výboru pre rezíduá pesticídov sú dostupné na stránke:

http://www.codexalimentarius.org/download/report/777/REP12_PRe.pdf.

Spoločný FAO/WHO program pre potravinové normy Komisie Codex Alimentarius. Dodatok II a III. Tridsiate piate zasadnutie. Rím, Taliansko, 2. – 7. júla 2012.

(12) Vedecká podpora prípravy pozície EÚ na 44. zasadnutí Kódexového výboru pre rezíduá pesticídov (CCPR). Vestník EFSA (EFSA Journal) (2012) 10(7): 2859 [155 s].